松棚
作者：洪芻
朝代：宋

paragraphs: 南山落落千尺松，干雲蔽日摇青葱。
盤根錯節歲月古，龍吟虎嘯號悲風。
北山文杏中梁棟，我材臃腫非世用。
脩枝細葉幸有餘，頳肩大束那辭送。
承以高竹青扶疏，置君寬閑之玉除。
倏如亂雲駐車蓋，怳似廣庭張拂廬。
垂頭塌翼下孔翠，張鱗擺鬣來鯨魚。
穿空入隙清飆吹，疑有萬壑哀聲隨。
羲和按轡不馳騁，炎官火傘將安施。
朅來投荒近循海，日坐板屋如蒸炊。
南山蒼官憐我熱，遺我七鬣千孫枝。
但令脩幹青青多，溫風烈日如予何。